

**BENDRA PERTVARKYMO VALDYBA**

**PRANEŠIMAS APIE LAISVĄ DARBO VIETĄ**

**BANKŲ PERTVARKYMO PAREIGŪNAS**

**(SRB/AD/2016/017)**

|  |  |
| --- | --- |
| **Sutarties tipas** | Laikinai priimtas tarnautojas |
| **Pareigų grupė ir kategorija** | AD5 |
| **Sutarties trukmė** | 3 metai (sutartis gali būti pratęsta) |
| **Sritis** | Bankų pertvarkymas – planavimas ir sprendimai |
| **Darbo vieta** | Briuselis, Belgija |
| **Apskaičiuotasis bazinis mėnesinis darbo užmokestis** | 4 637,77 € |
| **Paraiškų pateikimo terminas** | 2017 m. sausio 21 d. |
| **Rezervo sąrašas galioja iki** | 2017 m. gruodžio 31 d. |
| **Bandomasis laikotarpis** | 9 mėnesiai |

**BPV**

**BPV** yra Europos bankų sąjungoje veikianti Europos pertvarkymo institucija ir **antrasis naujai sukurtos bankų sąjungos ramstis. Kartu su nacionalinėmis pertvarkymo institucijomis ji sudaro vadinamąjį bendrą pertvarkymo mechanizmą (BPeM).** Ši institucija glaudžiai bendradarbiauja su nacionalinėmis dalyvaujančių valstybių narių pertvarkymo institucijomis, Europos Komisija ir ypač Europos Centriniu Banku.

Jos misija – užtikrinti tvarkingą žlungančių bankų pertvarkymą, kad šis procesas turėtų kuo mažesnį poveikį dalyvaujančių valstybių narių, ir ne tik jų, realiajai ekonomikai ir viešiesiems finansams.

BPV taip pat atsakinga už Bendro pertvarkymo fondo, kuris įsteigtas įgyvendinant bendrą pertvarkymo mechanizmą, siekiant užtikrinti, kad prireikus būtų galima gauti vidutinės trukmės finansavimo paramą, kol kredito įstaiga restruktūrizuojama ir (arba) pertvarkoma, valdymą.

BPV yra savarankiškai savo veiklą finansuojanti Europos Sąjungos agentūra.

BPV atliks tam tikrus darbus, kad būtų pasirengta žlungančių bankų arba bankų, kurie, tikėtina, žlugs, pertvarkymui ir jie būtų pertvarkyti.

**Darbas**

Kvietimą pareikšti susidomėjimą BPV organizuoja siekdama sudaryti laikinai priimtų tarnautojų, galinčių eiti bankų pertvarkymo pareigūno pareigas, rezervo sąrašą.

# Darbo pobūdis

Atrinktasis darbuotojas padės bankų pertvarkymo ekspertams rengti kredito įstaigų pertvarkymo planus, dalyvaus įgyvendinant galimas pertvarkymo schemas ir padės plėtoti BPV politikos kryptis pertvarkymo klausimais.

Jis bus vyresniųjų ekspertų vadovaujamos daugiadisciplinės ir tarptautinės vidaus pertvarkymo komandos (VPK) dalis. Jis aktyviai padės VPK koordinatoriui ir skyriaus vadovui vykdyti jiems pavestas pareigas.

Jis konsultuos viršesnius kolegas, vadovaudamasis į paslaugas orientuotu požiūriu ir laikydamasis požiūrio, kad neįveikiamų užduočių nėra.

## Pareigos

Bankų pertvarkymo pareigūno pareigos:

* padėti bankų pertvarkymo ekspertams, bendradarbiaujant su nacionalinėmis pertvarkymo institucijomis, rengiant pertvarkymo planus, kurti bankų teisinių ir veiklos struktūrų analize grindžiamas pertvarkymo strategijas, nustatyti lemiamos reikšmės paslaugas ir funkcijas bei analizuoti bankų kapitalo ir finansavimo struktūras;
* atlikti mokslinius tyrimus ir padėti bankų pertvarkymo ekspertams vertinti, kiek įmanoma pertvarkyti konkrečias kredito įstaigas, nustatyti kliūtis, trukdančias jas pertvarkyti, ir, esant būtinybei, parengti veiksmų planą tokioms kliūtims pašalinti;
* padėti pertvarkymo ekspertams nustatyti minimalų nuosavų lėšų ir tinkamų įsipareigojimų reikalavimą, kurio atžvilgiu būtų taikomi atitinkami nurašymo ir konvertavimo įgaliojimai („gelbėjimas privačiomis lėšomis“), kuriuos kredito įstaigos turės prisiimti;
* padėti rengti sprendimus, susijusius su pertvarkymo schemomis;
* padėti VPK koordinatoriui ir skyriaus vadovui rengti pranešimus, pristatymus ir glaustus informacinius pranešimus sklandžia anglų kalba.

Platesne prasme jis taip pat:

* rengs ekonomines ir (arba) finansines arba teisines analizes pertvarkymo tikslais;
* analizuos finansų rinkas;
* padės apibrėžti BPV politikos kryptis;
* už pagrindinę veiklą atsakingų organizacijos vadovų prašymu, tarnybos naudai atlikti kitus darbus.

**Būtina kvalifikacija ir patirtis**

# Tinkamumo kriterijai

## Bendrosios sąlygos

Iki šio kvietimo teikti paraiškas termino kandidatai turi:

* būti Europos Sąjungos valstybės narės piliečiai,
* galėti naudotis visomis piliečių teisėmis;
* būti įvykdę visas karo tarnybą reglamentuojančiuose nacionalinės teisės aktuose nustatytas prievoles;
* atitikti su numatytomis pareigomis susijusius būdo bruožams keliamus reikalavimus;
* būti fiziškai tinkami atlikti savo pareigas[[1]](#footnote-1).

## Išsilavinimas

1. Išsilavinimas, kuris atitinka diplomu patvirtintas užbaigtas ne mažiau kaip trejų metų trukmės ekonomikos, teisės, verslo administravimo, finansų, apskaitos ar kitos su šiuo darbu tiesiogiai susijusios srities studijas.

Bus atsižvelgiama tik į ES valstybėse narėse suteiktus arba tų ES valstybių narių institucijų išduotais atitikties pažymėjimais pripažintus mokslo laipsnius.

## Kalbų mokėjimas

Kadangi anglų kalba yra pagrindinė BPV darbo kalba, kandidatams būtinos puikios rašytinės ir šnekamosios anglų kalbos žinios (Pastaba. Kandidatai, kurių anglų kalba yra gimtoji, pokalbio etape turės pademonstruoti gebėjimą dirbti antrąja ES kalba) Kandidatai taip pat privalo pakankamai gerai mokėti kitą oficialiąją Europos Sąjungos kalbą[[2]](#footnote-2).

# Atrankos kriterijai

Esminiai reikalavimai

* Tinkamumas vykdyti 1 dalyje aprašytas pareigas;
* puikūs akademiniai rezultatai[[3]](#footnote-3);
* puikūs analitiniai ir problemų sprendimo įgūdžiai;
* puikios bendravimo anglų kalba raštu ir žodžiu žinios;
* gebėjimas sparčiai prisitaikyti prie susiklosčiusių aplinkybių;
* gebėjimas kokybiškai ir efektyviai atlikti pavestas užduotis;
* puikūs IRT įrangos ir taikomųjų programų (teksto redagavimo, skaičiuoklių, pateikčių rengimo, interneto ir kt. programų) naudojimo įgūdžiai;
* į klientus orientuotas požiūris ir gebėjimas dirbti komandoje.

Privalumui

* Įgytas aukštesnis nei bakalauro laipsnis su darbu tiesiogiai susijusioje srityje;
* Europos bankų sąjungos, ypač BPeM ir BPV veiklos išmanymas;
* darbo finansų sektoriuje arba centriniame banke, nacionalinėse priežiūros ar pertvarkymo institucijose, finansų ministerijoje, atitinkamuose Europos Komisijos skyriuose (pvz., Ekonomikos ir finansų reikalų GD, Konkurencijos GD, Finansinio stabilumo, finansinių paslaugų ir kapitalo rinkų sąjungos GD) arba atitinkamoje tarptautinėje organizacijoje (pvz., TAB, TVF) patirtis;
* pagalbos įgyvendinant projektus patirtis;
* gyvenimo ar darbo daugiakultūrėje aplinkoje patirtis.

**Atrankos procesas**

# Kaip pateikti paraišką

Paraišką galite pateikti prisijungę prie „EU CV Online“ sistemos[[4]](#footnote-4).

Kad galėtų pateikti paraišką prisijungę prie „EU CV Online“ duomenų bazės, kandidatai visų pirma turi susikurti paskyrą arba prisijungti prie esamos paskyros. Jeigu jie to dar nepadarė, kandidatai pirmiausia turi užpildyti elektroninę gyvenimo aprašymo formą. **Paraiškos pateikiamos anglų kalba.** Užpildę gyvenimo aprašymo formą, kandidatai gali pasirinkti ir pateikti paraišką pagal pasirinktą kvietimą pareikšti susidomėjimą. Kandidatams patariama užpildyti visus tiesiogiai susijusius paraiškos laukus. Visus techninius klausimus dėl „EU CV Online“ reikia pateikti „EU CV Online“ kontaktų puslapyje.

**Prieš pateikdami paraišką, turėtumėte atidžiai patikrinti, ar atitinkate visus tinkamumo kriterijus.**

Internetinę registraciją privalote užbaigti laiku. Primygtinai rekomenduojame nelaukti ir paraišką pateikti ne per paskutines kelias dienas, kadangi dėl didelės interneto tinklo apkrovos arba interneto ryšio sutrikimo jūsų internetinė registracija gali nutrūkti jos dar neužbaigus, todėl jums gali tekti iš naujo pakartoti visą procesą. Pasibaigus terminus, jūs nebegalėsite užsiregistruoti.

Šiame etape nereikia pateikti jokių papildomų dokumentų – juos reikės pateikti vėliau, įdarbinimo proceso metu (žr. 5.3 skyrių).

Užbaigę internetinę registraciją, ekrane pamatysite registracijos numerį, kurį turite užsirašyti. Gavus šį numerį, registracijos procesas yra užbaigtas. Tai bus jūsų referencinis numeris visais su jūsų paraiška susijusiais klausimais. Jeigu negavote numerio, jūsų paraiška neužregistruota!

Patvirtinimas, kad jūsų paraiška gauta, bus nusiųstas jūsų paraiškoje nurodytu e. pašto adresu. Jūs turite patikrinti, ar tiksliai nurodėte e. pašto adresą.

**Paraiškų pateikimo terminas – 2017 m. sausio 21 d. vidurdienis (12 val. Briuselio laiku)**

Paraiškas galite pateikti adresu

[**https://ec.europa.eu/dgs/personnel\_administration/open\_applications/CV\_Cand/index.cfm?fuseaction=premierAcces**](https://ec.europa.eu/dgs/personnel_administration/open_applications/CV_Cand/index.cfm?fuseaction=premierAcces).

*Jeigu dėl negalios jūs negalite užsiregistruoti internetu, paraišką (gyvenimo aprašymą ir motyvacinį laišką) galite pateikti popierine forma, išsiųsdami registruotą laišką[[5]](#footnote-5), kurio pašto ženklo antspaudo data turi būti nė vėlesnė kaip registracijos paskutinė diena. Visas tolesnis BPV ir jūsų bendravimas vyks paštu. Tokiu atveju kartu su paraiška turite pateikti pripažintos institucijos išduotą negalią patvirtinantį dokumentą. Taip pat atskirame lape turėtumėte nurodyti visas ypatingas sąlygas, kuriomis, jūsų nuomone, reikėtų pasirūpinti, kad jums būtų lengviau dalyvauti atrankoje.*

Jeigu jums reikėtų daugiau informacijos ir (arba) iškiltų techninių problemų, rašykite e. pašto adresu [SRB-RECRUITMENT@srb.europa.eu](mailto:SRB-RECRUITMENT@srb.europa.eu).

# Atrankos procedūros etapai

## Dalyvavimo atrankos procedūroje patvirtinimas

Pasibaigus internetinės registracijos terminui, atrankos komitetas patikrins, ar pateiktos paraiškos atitinka 2 skyriuje aprašytus tinkamumo kriterijus. Vėliau šias sąlygas atitinkančios paraiškos bus vertinamos pagal 3 skyriuje nurodytus atrankos kriterijus.

## Pirminis paraiškų vertinimas

Atrankos komitetas vertins kiekvieną reikalavimus atitinkančią paraišką, atsižvelgdamas į kandidato kvalifikaciją ir pasirengimą, profesinę patirtį ir motyvaciją pagal 1.1 skyriuje apibūdintas pareigas.

## Kvietimas dalyvauti vertinimo etape

Po pirminio paraiškų vertinimo tinkamiausi kandidatai į šias pareigas bus kviečiami pokalbio, kuris bus rengiamas Briuselyje. Be pokalbio, šiame etape kandidatai taip pat bus vertinami pagal papildomų testų (tai gali būti rašytinis testas ir pristatymas) rezultatus.

*Kandidatai bus iš anksto išsamiai informuoti apie pokalbio laiką, datą ir vietos, kurioje šis pokalbis vyks, adresą.*

Atrinktųjų kandidatų, kuriuos bus numatoma įdarbinti, bus prašoma pateikti savo diplomo (-ų) originalus arba patvirtintas kopijas ir profesinę patirtį patvirtinančius dokumentus, kuriuose turi būti aiškiai nurodytos darbo pradžios ir pabaigos datos, užimamos pareigos ir tiksliai aprašytos vykdomos ar vykdytos pareigos. Prieš pasirašant sutartį, atrinktojo (-ųjų) kandidato(-ų) bus prašoma pateikti atitiktį tinkamumo kriterijams patvirtinančius originalius dokumentus.

## Vertinimo etapas

Pokalbis ir visi kiti testai padės atrankos komitetui įvertinti kandidatą pagal 3 skyriuje aprašytus atrankos kriterijus.

Vertinimo procesas vyks anglų kalba.

## Dokumentų patikrinimas ir tikrinimo procedūra

Kandidatų paraiškos bus tikrinamos pagal pateiktus papildomus dokumentus, siekiant patvirtinti, kad jos užpildytos tiksliai ir atitinka reikalavimus.

Jeigu kuriame nors šios procedūros etape bus nustatyta, kad paraiškoje buvo sąmoningai nurodyta klaidinga informacija, kandidatas bus pašalintas iš atrankos proceso.

Jūs taip pat būsite diskvalifikuoti, jeigu:

* neatitiksite tinkamumo kriterijų;
* nepateiksite visų reikiamų papildomų dokumentų.

## Rezervo sąrašas

Atrankos komitetas įtrauks visus tinkamiausius reikalavimus atitikusius kandidatus į rezervo sąrašo projektą. Šis projektas bus pateiktas tvirtinti BPV pirmininkui. Priimtas rezervo sąrašas galios iki 2017 m. gruodžio 31 d. BPV sprendimu rezervo sąrašų galiojimas gali būti pratęstas. Prieš pateikiant pasiūlymą užimti atitinkamas pareigas, į rezervo sąrašą įtrauktiems kandidatams gali tekti sudalyvauti BPV surengtame papildomame vertinimo etape (pvz., atvykti papildomo pokalbio).

Įtraukimas į rezervo sąrašą nereiškia, kad jums suteikta teisė įsidarbinti BPV.

**Kita svarbi informacija**

# Bendra informacija

## Lygios galimybės

BPV laikosi lygių galimybių politikos ir priima paraiškas nediskriminuodama kandidatų dėl jokių priežasčių.

## Atrankos komitetas

Atrankos komiteto nariai bus paskirti. Atkreipiame dėmesį į tai, kad atrankos komiteto vidaus procedūros yra visiškai konfidencialios ir kad bet koks bendravimas su šio komiteto nariais yra draudžiamas.

## Apytikslis grafikas

Atrankos procesas gali užtrukti kelis mėnesius; šiuo laikotarpiu nebus skelbiama jokia informacija. Atrankos komisija numato įdarbinimo į šią laisvą darbo vietą procesą užbaigti 2017 m. pirmame ketvirtyje, o atrinktieji kandidatai idealiu atveju turėtų pradėti eiti pareigas 2017 m. antrame ketvirtyje.

## Įdarbinimo sąlygos ir karjera

Vadovaujantis Europos Sąjungos kitų tarnautojų įdarbinimo sąlygomis, atrinktiesiems kandidatams gali būti pasiūlyta pirminiam 3 metų laikotarpiui pasirašyti laikinai priimto tarnautojo sutartį, kuri gali būti pratęsta dar trejiems metams. Pasibaigus antrajam laikotarpiui, sutartis gali būti pratęsta neribotam laikui.

Darbo vieta yra Briuselyje (Belgijoje), kur įsikūrusi BPV.

## Atlygis

Atrinktiesiems pareiškėjams, kuriems bus pasiūlyta darbo sutartis, pradėjus eiti pareigas, atsižvelgiant į jų profesinę patirtį, bus suteikta AD5 kategorijos 1 arba 2 pakopa. Nuo 2016 m. gruodžio 1 d. AD5 kategorijos pareigūnų bazinis mėnesinis darbo užmokestis Briuselyje yra:

* 1 pakopos – 4 637,77 €;
* 2 pakopos – 4 832,65 €.

Be bazinio darbo užmokesčio, darbuotojai gali turėti teisę gauti įvairias išmokas, visų pirma ekspatriacijos išmoką, namų ūkio išmoką, išmoką vaikui išlaikyti ir mokymosi išmoką. Išmokant darbo užmokestį, iš jo iš karto išskaičiuojamas Bendrijos mokestis, o nacionaliniai mokesčiai darbuotojams netaikomi.

## Asmens duomenų apsauga

Kaip už konkurso organizavimą atsakinga institucija, BPV užtikrina, kad pareiškėjų asmens duomenys būtų tvarkomi pagal 2000 m. gruodžio 18 d. Europos Parlamento ir Tarybos reglamentą (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (Europos Sąjungos oficialusis leidinys, L 008, 2001 m. sausio 12 d.). Visų pirma tai taikoma tokių duomenų konfidencialumui ir saugumui.

## Skundų pateikimo tvarka

Jeigu kandidatas laikosi nuomonės, kad jo atžvilgiu priimtas neteisingas sprendimas, vadovaudamasis Europos Sąjungos pareigūnų tarnybos nuostatų ir kitų tarnautojų įdarbinimo sąlygų 90 straipsnio 2 dalimi, jis gali pateikti skundą šiuo adresu:

SRB

Selection procedure: Ref. SRB/AD/2016/017

Treurenberg 22 (T-22 office 01/PO59)

B-1049 Brussels,

BELGIJA

Skundas turi būti pateiktas per 3 mėnesius. Terminas, per kurį galima pradėti tokią procedūrą (žr. darbuotojų tarnybos nuostatus, iš dalies pakeistus 2013 m. spalio 22 d. Europos Parlamento ir Tarybos reglamentu Nr. 1023/2013, paskelbtu Europos Sąjungos oficialiajame leidinyje, L 287, 2013 m. spalio 29 d., <http://europa.eu./eur-lex>), pradedamas skaičiuoti nuo to momento, kai kandidatui pranešama apie jam nepalankų veiksmą.

1. Prieš pradedant eiti šias pareigas, atrinktojo kandidato sveikatą patikrins vienas iš institucijų medicinos tarnybos darbuotojų. [↑](#footnote-ref-1)
2. Airių, anglų, bulgarų, čekų, danų, estų, graikų, ispanų, italų, kroatų, latvių, lenkų, lietuvių, maltiečių, olandų, portugalų, prancūzų, rumunų, slovakų, slovėnų, suomių, švedų, vengrų ir vokiečių. [↑](#footnote-ref-2)
3. Kandidatai raginami paraiškos formoje pateikti išsamius duomenis apie bendrą pagrindinių universitetinių studijų rezultatų įvertinimą, taip pat pagrindinių su numatyta pareigybe susijusių dalykų pažymius. Prieš įdarbinant, atrinktųjų kandidatų bus prašoma pateikti patvirtintą išsamaus išrašo su visais rezultatais kopiją. [↑](#footnote-ref-3)
4. „EU CV Online“ yra Europos Komisijos laikinojo darbuotojų įdarbinimo tikslais naudojama priemonė. [↑](#footnote-ref-4)
5. Single Resolution Board, Treurenberg 22, B-1000 Brussels. [↑](#footnote-ref-5)